|  |  |
| --- | --- |
| **OŠ ČEPOVAN**  Čepovan 87  5253 Čepovan | **T** 05/30 72 906  **F** 05/30 72 907  **E** os.cepovan@guest.arnes.si  http://www2.arnes.si/~osngcep/index  Davčna št.: 46864237  Podračun: 01284-6030671816 |



**1. redna seja Sveta staršev Osnovne šole Čepovan v šolskem letu 2019/2020**

**Datum**: 25. 9. 2019

**Prisotni**: Jožek Magajne, Slavko Slivka, Agata Slivka, Vasja Pisk, Martina Bratuž, Helena Simčič (ravnateljica OŠ Čepovan)

**Neopravičeno odsotna**: Špela Šinkovec

**Dnevni red**:

1. Konstituiranje Sveta staršev OŠ Čepovan v šol. letu 2019/2020 in izvolitev predsednika Sveta staršev OŠ Čepovan in njegovega namestnika ter pregled sklepov prejšnje seje;
2. Poročilo o realizaciji LDN za šol. leto 2018/2019 in samoevalvacijsko poročilo šole in vrtca za 2018/2019;
3. Predlog LDN za šol. leto 2019/2020 in predlog akcijskega načrta za spremljavo samoevalvacije šole in vrtca;
4. Nadstandardni program v šol. letu 2019/2020;
5. Razno.

Vsi prisotni sprejmemo dnevni red.

**1**. Ga. ravnateljica obrazloži, da je v lanskem šolskem letu osnovnošolsko obveznost zaključilo 6 otrok, v letošnjem šolskem letu so v 1. razred prišli 4 otroci, za 2 je bil odobren odlog šolanja, 1 otrok se je prešolal na OŠ Kozara. Tako je v letošnjem šolskem letu v šoli 50 otrok. To število otrok ne omogoča oblikovanja 5 oddelkov, zato ima šola po 2 letih spet samo 4 oddelke. V Svetu staršev so tako 4 predstavniki staršev otrok iz šole. V svetu staršev sta tudi dve predstavnici staršev otrok iz vrtca, saj ima vrtec dva oddelka – en kombiniran oddelek in polovični homogeni oddelek.

Člani Sveta staršev za predsednika Sveta staršev izvolimo g. Jožeka Magajne, za namestnika predsednika g. Slavka Slivka, zapisničarka je ga. Agata Slivka.

G. Vasja Pisk pove, da namerava pred vsako sejo Sveta staršev pridobiti mnenje staršev, ki jih zastopa. Člani, ki so v Svetu staršev že dlje časa povedo, da je to že ustaljena praksa. G. Jožek Magajne pove, da on pred sejo Sveta staršev vsem članom razpošlje gradivo in pridobi njihove predloge glede točk dnevnega reda. Meni, da je točka Razno na dnevnem redu lahko samo v izjemnih primerih.

Pregledamo sklep prejšnje seje Sveta staršev glede izbire delovnih zvezkov (v nadaljnjem besedilu: DZ). Člani Sveta staršev se strinjamo, da so DZ strokovna izbira učiteljev, zato so učitelji tudi odgovorni, da so DZ v čim večji meri rešeni. Sklep, ki je bil glede DZ sprejet za leto 2020/2021, pa se nanaša samo na ceno, ne pa tudi na izbor. Ga. Martina Bratuž pove, da delovni zvezki niso namenjeni samo delu v šoli, ampak tudi utrjevanju snovi doma. Vendar se pri tem pojavi težava, ker učitelji kakšno snov ali vajo v DZ preskočijo in se kasneje vrnejo k njej. V tem primeru je za potek pouka moteče, če ima učenec to vajo v DZ že rešeno.

**Predlog**: Učitelji naj otroke navajajo, da lahko DZ rešujejo tudi sami doma za utrjevanje snovi. Učitelji naj učencem (npr. pred ocenjevanjem) povedo, katere strani v DZ lahko doma za vajo rešijo v celoti.

O problematiki DZ se bomo na sejah Sveta staršev še pogovarjali, ko bo ta tematika aktualna.

**2**. Ga. ravnateljica predstavi Poročilo o realizaciji LDN za šol. leto 2018/2019 in samoevalvacijsko poročilo šole in vrtca za 2018/2019. Zaustavi se predvsem ob tematiki prehrane v šoli. OŠ Čepovan ima 0,07 deleža organizatorja šolske prehrane, vendar na šoli ni nihče pripravljen oz. usposobljen za to delo. Ravnateljica je želela dobiti osebo za organizacijo prehrane z druge šole, a ni dobila nikogar. V lanskem šolskem letu sta to delo opravljali pomočnica kuharice in dietetičarka iz ZD Tolmin prostovoljno.

Starši se strinjamo, da so se jedilniki v primerjavi z nekaj leti nazaj zelo izboljšali. Težava nastane, ker otroci nekaterih jedi ne poznajo in jih zato nočejo jesti. Strinjamo se, da je odklanjanje hrane in neprimeren odnos do nje posledica vzgoje doma. Ga. ravnateljica pove, da imajo organizirano dežurstvo med malico in kosilom, kjer se učitelji z otroki pogovarjajo o hrani - to je vključeno v individualni letni delovni načrt.

V preteklem tednu se je na tabli pojavil neprimeren napis glede kosila. G. Jožek Magajne pove, da gre pri tem za kršitev šolskih pravil. Dogovorimo se, da bo ga. ravnateljica fotografije poslala g. Jožeku Magajne, ki bo sestavil dopis, ki ga bomo člani Sveta staršev razposlali vsem staršem.

Ga. Martina Bratuž poda nekaj predlogov, kako se v šoli lahko vzgaja o kulturi prehranjevanja (naloga šole po ZOS). V tednu otroka bi lahko učenci sodelovali pri sestavi šolskega jedilnika, pri čemer jim je nujno obrazložiti smernice in pravila, ki jih je pri tem treba upoštevati. Predlaga, da se to problematiko obravnava na šolskem parlamentu in v okviru razrednih ur oz. ur oddelčne skupnosti.

Ob predstavitvi letnega delovnega načrta (v nadaljnjem besedilu: LDN) ga. Martina Bratuž poda pripombo, da v obveznem predmetniku ni razredne ure (0,5 ure za 4. do 9.r) oz. oddelčne skupnosti. Ga. ravnateljica pove, da se razredne ure izvajajo med odmori, kot predure in med poukom po potrebi. Ga. Martina Bratuž predlaga, da se razredna ura vključi v urnik. Pove primer lanskega leta, ko so se ure vpisale v juniju za celotno šolsko leto nazaj (7. r.), v času ko otrok ni več na šoli. Za razredno uro je ravno tako potrebna letna priprava, razredniki so po novem uvrščeni en plačni razred višje, zato to ne more potekati v odmorih, pri rednih urah,… Pri razredni uri se otroci lahko z razrednikom pogovorijo o težavah (npr. šolska prehrana, telefoni v šoli …), se seznanijo z dogajanjem v naslednjem tednu (dnevi dejavnosti …), podajo svoje predloge itd.

**Predlog**: Ga. Martina Bratuž predlaga poenotenje obvestil staršem o dnevih dejavnosti, saj se včasih zgodi, da kakšen podatek v obvestilu manjka (npr. potrebna oprema).

**Sklep: Svet staršev daje soglasje k Poročilu o realizaciji LDN za šol. leto 2018/2019 in samoevalvacijskemu poročilu šole in vrtca za 2018/2019.**

**3.** Ga. ravnateljica predstavi predlog LDN za šol. leto 2019/2020 in predlog akcijskega načrta za spremljavo samoevalvacije šole in vrtca.

**Sklep: Svet staršev daje soglasje k predlogu LDN za šol. leto 2019/2020 in predlogu akcijskega načrta za spremljavo samoevalvacije šole in vrtca.**

**4.** Ga. ravnateljica predstavi nadstandardni program OŠ Čepovan za šol. leto 2019/2020. Pove, da so staršem, ki bi se znašli v socialni stiski, pripravljeni pomagati, če se obrnejo na šolo. Na voljo so različne oblike pomoči (šolski sklad, pomoč donatorja, pomoč pri iskanju pomoči drugje …). Problem je, ker starši o svojih stiskah ne spregovorijo, dostikrat pa tudi ne vedo, kakšno pomoč lahko dobijo in kje.

**Predlog**: G. Jožek Magajne predlaga, da v kolikor obstaja možnost, da se cena nadstandarda razdeli na mesečne obroke in plačuje za tekoče leto. Neporabljena sredstva pa bi se prenesla v naslednje šolsko leto.

**Sklep: Svet staršev daje soglasje k predlogu ravnateljice o nadstandardnih storitvah.**

**5**. G. Jožek Magajne opozori, da v Šolskih pravilih niso opredeljene lažje in težje kršitve ter ustrezni ukrepi. Težave se pojavljajo predvsem zaradi uporabe mobilnih telefonov v šoli. V šolskih pravilih je zapisano, da morajo biti telefoni med poukom in odmori izključeni ter se lahko uporabljajo samo v dogovoru z učiteljem. Ga. Martina Bratuž pove, da so tudi dnevi dejavnosti pouk, zato se ji ne zdi prav, da otroci na avtobusu uporabljajo telefone.

**Predlog**: Šola naj pripravi soglasje, ki ga bodo podpisali vsi starši in navedli, ali se strinjajo, da ima njihov otrok v šoli telefon. Če se strinjajo, da ima otrok telefon v šoli, ga mora uporabljati skladno s šolskimi pravili, sicer se telefon odvzame. Starši podpišejo soglasje, da šola lahko odvzame telefon.

Zaključek sestanka: ob 20.10 uri.

Zapisnikar: Predsednik Sveta staršev OŠ Čepovan:

Agata Slivka Jožek Magajne